Author: Bobi
Last saved by: Goran Stojic

NOVINE U POLJOPRIVREDNOJ PROIZVODNJI

Na njivama niču senzori

* Stručnjaci “zasejali digitalno seme” na njivama, te će srpski seljak pomoću aplikacije “AgroLIFE” na mobilnom telefonu očitavati sve relevantne podatke o svojoj “njivi na dugme”
* Aplikacija, kao “bukvar njive” omogućava precizno planiranje i realizaciju poljoprivredne proizvodnje, te stoga i uštedu troškova do 45 odsto
* Trenutno, u  probnom periodu, korišćenje aplikacije je besplatno, a i kasnije će cena biti praktično simbolična, obećavaju iz “Telekoma” i  ilustrativno vele, koštaće “kao dve lubenice”      
 
 Više od 3.000 srpskih poljoprivrednika koristi aplikaciju “AgroLIFE” na mobilnom telefonu, koja im omogućava da dobiju podatke o metorološkim uslovima, vlažnosti zemljišta i sve druge relevantne informacije za proizvodnju na konkretnoj parceli. Mogu je preuzeti svi zainteresovani poljoprivredni proizvođači, trenutno, korišćenje u probnom periodu je besplatno, istaknuto je na jučerašnjoj konferenciji, trećoj  po redu, “Digitalizacija u poljoprivredi – izazovi i šanse Srbije u organskoj i konvencionalnoj proizvodnji” u sali Regionalne privredne komore. 
 Reč je o projektu koji su osmislili stručnjaci “Telekoma” i “Telegrupa”, koji su na srpske njive “zasejali” senzore, koji pružaju informacije putem “pametnih telefona” poljoprivrednim proizvođačima, na osnovu kojih oni mogu precizno planirati proizvodnju  i troškove od njenog početka, kao i cenu završnog proizvoda. 
 Aplikacija pruža podatke, osim o stanju zemljišta, još i o bolestima biljaka u konkretnim regijama, vodostaju reka i niz drugih informacija koje omogućavaju  proizvođaču da zna šta tačko u određenom trenutku  treba da radi, koje agrotehničke mere da primeni, te ova “njiva na dugme”, prema analizi stručnjaka, obezbeđuje uštedu u troškovima poljoprivredne proizvodnje od 37 do 45 procenata.
 Korišćenje aplikacije u probnom periodu je besplatno, a akteri ovog projekta obećavaju da kada počne masovna upotreba, ova usluga neće biti skupa, već na nivou uobičajenih “servisa” koje nude mobilni operateri.  
 “Prepoznali smo potrebu da dovedemo aplikaciju do masovnog korišćenja, do svakog malog individualnog proizvođača. To znači olakšati mu život na praktičan način, omogućiti mu da na jednostavan način dođe do potrebnih informacija”, rezimirao je Milomir Gligorijević, vlasnik “Telegrupa”.
  Branko Stefanović, direktor sektora za velike poslovne korisnike “Telekoma”, naglasio je da je svoj deo posla “Telekom” obavio iz sopstvenih sredstava, a da krajnje korisnike to neće puno koštati. 
 “Ovo je potreba za poljoprivrednike. A koštaće ih, kao na primer, dve lubenice”, plastično je objasnio Stefanović.
 Inače, da je reč o aplikaciji koja potencijalno ima veliku ciljnu grupu govori i podatak da Srbija ima 47 ari zemljišta po glavi stanovnika.
 Konferenciju o upotrebi digitalne tehnologije u poljoprivredi organizovao je Bild Enerdži Tim (BET), uz saradnju Regionalne privredne komore Nišavskog, Pirotskog i Topličkog okruga, a pod pokroviteljstvom Ministarstva poljoprivrede.     
                                                O.M.

Antrfile

Digitalizacija za svakog

Velimir Stanojević, državni sekretar Ministarstva poljoprivrede, šumarstva i vodoprivrede, naglasio je da digitalizacija treba biti dostupna svakom poljoprivrednom proizvođaču.
 “Ukoliko ne budemo uvodili savremene tehnologije u poljoprivredu, ne možemo biti konkurentni. Digitalizacija ne znači samo to da je dostupna velikim poljoprivrednim sistemima, velikim proizvođačima. Ovakve aplikacije dokazuju da digitalizacija može biti dostupna praktično svakom, i malom, poljoprivrednom proizvođaču”, rekao je Stanojević.

LEG:PROIZVOĐAČIMA SE OLAKŠAVA ŽIVOT NA PRAKTIČAN NAČIN:aplikacija na  nivou drugih servisa
LEG:DIGITALNA TEHNOLOGIJA U POLJOPRIVREDI:Pokroviteljstvo Ministarstva poljoprivrede
(Projekat “Nišlije se uključuju u odlučivanje” sufinansiran iz budžeta grada Niša)